Betjente har i nat været i gang med at rydde hash-boder i Pusherstreet i Christiania.

Ifølge lederen af Task Force Pusherstreet, Dannie Rise, har politiet fjernet over tyve hash-boder.

- Vi begyndte at fjerne boderne klokken 03.00 i nat og alt er foregået stille og roligt, siger Dannie Rise til Ekstra Bladet.

Den natlige aktion blev indledt, fordi hash-handlerne efter en større politiaktion fredag, hvor 37 boder blev fjernet, hurtigt fik etableret nye salgs-boder.

Ønsker ikke konfrontation

- Vi valgte tidspunktet, fordi vi ikke har noget ønske om en større konfrontation. Alt gik da også efter planen. Der var nogle enkelte personer til stede, som havde været til koncert, og de hilste pænt og høfligt, oplyser Dannie Rise.

Lederen af den særlige aktions-gruppe i politiet håber nu, at 'beboerne på Christiania vil tage imod den håndsrækning, som politiet har givet dem.'

- Vi har nu ryddet området og jeg håber, at den gode del af Christiania vil være med til at holde området stoffrit. Der er jo tale om et rigtigt pænt og fint område, som beboerne kan bruge, fastslår Dannie Rise.

Dannie Rise ønsker ikke at oplyse, hvor mange betjente, der deltog i aktionen.

- Det oplyser vi aldrig. Men vi var et passende antal betjente til at løse opgaven.

Politiet rydder Pusherstreet - igen